《庄副使惠女贞酒走笔赋谢》
清代·范咸

裸人种稻手自舂，咀嚼作曲尘埋封。椰瓢妇子共酣饮，醉奉客尝情何浓。

吾曹小户偏爱洁，对此惨澹愁眉锋。梨花竹叶在何许，当筳生怕恶客逢。

一朝贾舶千里至，乡味百斛来吴淞。南华仙人号酒圣，特遣从事陈词恭。

江村蜡树是贞木，花开细白凌寒冬。其实补精益神气，能袪百病扶龙钟。

以之为酿功力倍，丹成不啻陪赤松。我闻掀髯一长啸，年虽未老多衰容。

炎方阳气舒一敛，眼花作字常駮舛。精力驽缓生恂瞀，深惧株橛心憧憧。

举杯芳馥餍馋口，如镃引铁鱼唼喁。枯肠一润融血脉，赤赪两颧丰姿丰。

升床酣卧梦恬适，游仙直上蓬莱峰。感君此惠日洗斝，荡涤胶固从来胸。

急撑春日看花眼，君岂巨蹶吾蛩蛩。

作者简介：清浙江钱塘人，字贞吉，号九池。雍正元年进士。官至御史，曾巡视台湾。有《周易原始》、《读经小识》、《碧山楼古今文稿》、《柱下奏议》、《台湾府志》、《浣浦诗钞》等。